Innan í dönsku herflugvélinni sem ferjar fólkið norður í land . @hjalparsveitskataikopavogi Uppfært klukkan 17:35 : Herflugvélin Hercules lenti á Akureyrarflugvelli um fimmleytið . Búið er að afferma vélina og heldur björgunarfólk nú með búnaðinn áfram á slysstað í Sölvadal . Fjölmennt lið björgunarsveitarfólks er komið um borð í dönsku herflugvélina C130 Hercules sem lagði af stað um tíu mínútum fyrir fjögur síðdegis . Landhelgisgæslan óskaði eftir liðsinni vélarinnar vegna leitar að unglingspilti við Núpá í Sölvadal norðan heiða . Flugvélin lenti á Reykjavíkurflugvelli í hádeginu en hélt þaðan til Keflavíkur . Ekki var búnaður á flugvellinum í Reykjavík til að afferma vélina þar að sögn Ásgeirs Erlendssonar , upplýsingafulltrúa Landhelgisgæslunnar . Um borð eru fimm starfsmenn Landhelgisgæslunnar , þar af fjórir kafarar , um þrjátíu björgunarsveitarmenn frá Slysavarnafélaginu Landsbjörg auk starfsmanna frá Rarik og Landsneti . Þá er jafnframt búnaður björgunarsveitanna , bíll séraðgerðasviðs Landhelgisgæslunnar og rafstrengur til að tengja varðskipið Þór við land á Dalvík . Um borð eru kafarar , björgunarsveitarmenn og búnaður sem á að nota í leitinni í Sölvadal . Innan úr vélinni í háloftunum . @hjalparsveitskataikopavogi „ Í morgun höfum við verið að vinna að því að fá fleira fólk til að starfa að þessu verkefni með okkur og það hafa verið að tínast inn , á síðasta klukkutímanum , bjargir með flugi og landleiðina ; koma þá aðallega frá höfuðborgarsvæðinu sem eru lögregla , björgunarsveit , kafarar og þessi hópur er svona að detta inn á vettvang hjá okkur núna í Sölvadal og þar erum við að hefjast handa með viðamikla leit á því svæði sem við teljum líklegast en áin er mjög þung vegna krapa og erfið yfirferðar . “ Viðbragðsaðilar eru í kappi við tímann því mikið frost er í kortunum . Hátt í áttatíu manns koma með einum eða öðrum hætti að björgunaraðgerðum en aðstæður á slysstað eru með versta móti . „ Þetta eru erfiðar aðstæður að kljást við , frost er að aukast , það hjálpar okkur ekki . Þetta verður stífara og stífara að vinna með með hverjumk lukkutímanum . Það er okkar keppikefli að leggja mikinn þunga í þetta frá hádegi og fram eftir degi í að leita eins vel og við getum , “ segir Hermann . Að neðan má sjá myndir frá Hjálparsveit skáta í Kópavogi og Landhelgisgæslunni á Keflavíkurflugvelli skömmu fyrir brottför . Flugvélin á Keflavíkurflugvelli á fjórða tímanum í dag . @hjalparsveitskataikopavogi Að neðan má sjá myndir og myndskeið frá Landhelgisgæslunni .